Diari Oficial de la Generalitat Valenciana


Sumari del DOGV 3411, del 13-01-1999 (1998/10379)

RESOLUCIÓ de 17 de novembre de 1998, del secretari general de la Conselleria de Presidència, per la que s'acorda la inscripció de l'adaptació dels Estatuts del Col·legi Oficial de Farmacèutics de València.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3411

Data del DOGV
:   13-01-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/10256


Data del document
:   17-11-1998

Organisme emissor
:   Conselleria de Presidència

Tipus de document
:   Resolució

Anàlisi jurídica

RESOLUCIÓ de 17 de novembre de 1998, del secretari general de la Conselleria de Presidència, per la que s'acorda la inscripció de l'adaptació dels Estatuts del Col·legi Oficial de Farmacèutics de València. [1998/S10989]
  
Vist l'expedient d'adaptació estatutària instruït a instància del senyor Salvador Ibáñez Hernando com a president del Col·legi Oficial de Farmacèutics de la província de València, inscrit amb el número 10 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la inscripció i registre de l'adaptació dels seus Estatuts a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, en base als següents
  
Fets
  
Primer
  
Que el senyor Salvador Ibáñez Hernando com a president del Col·legi Oficial de Farmacèutics de la província de València, va presentar el 3 de febrer de 1998 els Estatuts modificats per a la seua adaptació a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon
  
Que segons certificat expedit el 29 de gener de 1998 per la senyora M.ª Teresa Guardiola Chorro, secretària del Col·legi Oficial de Farmacèutics de la província de València, l'Assemblea General Extraordinària de dit Col·legi, en reunió celebrada el 27 de gener de 1998, va acordar aprovar els Estatuts d'aquest per a adaptar-los a la mencionada Llei Autonòmica.
  
Tercer
  
Que es va sol·licitar informe a la Conselleria de Sanitat per ser la competent pel que fa als continguts propis de la professió de farmacèutic, en compliment d'allò que ha disposat l'article 6.2 de la Llei 6/1997, de 4 de desembre; informe que va ser evacuat pel secretari general de dita Conselleria.
  
Quart
  
Que, en exercici del control de legalitat establit per l'article 11 de la mencionada llei autonòmica, es va revisar el text estatutari, i es va suggerir la rectificació de la redacció d'alguns dels articles dels Estatuts; el text definitiu aportat el passat dia 10 conté algunes de les rectificacions suggerides, i les no rectificades no afecten la legalitat d'aquests.
  
Cinqué
  
El text annex dels preceptes, objecte d'adaptació estatutària, queda incorporat íntegrament a la present Resolució, i es dóna ací per reproduït.
  
Fonaments de dret
  
Primer
  
Que els Estatuts contenen totes les determinacions exigides en l'article 10 de la Llei 6/1997, de 4 de desembre, de Consells i Col·legis Professionals.
  
Segon
  
Que han sigut aprovats amb els requisits i formalitats previstes en el dit article i en els mateixos Estatuts del Col·legi.
  
Tercer
  
Que s'ha donat compliment a allò que s'ha establit en la disposició transitòria primera del mencionat cos legal que estableix que els Col·legis Professionals actualment existents en la Comunitat Valenciana adaptaran els seus estatuts i reglaments de règim interior, si això és necessari, a la present Llei en el termini d'un any comptat des de l'entrada en vigor.
  
Quart
  
 L'expedient ha sigut tramitat pel Servei d'Entitats Jurídiques, adscrit a la Secretaria General de la Conselleria de Presidència, competent per així disposar-lo l'article 6.1 de la Llei 6/1997, de 4 de desembre, en virtut de les atribucions que té conferides pels decrets 4/1997, i 30/1997, de 26 de febrer, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Presidència, respectivament, en la redacció donada a aquest últim per l'article únic del Decret 106/1998, de 21 de juliol, i per l'article 10 de l'Ordre de 23 de maig de 1996, en la redacció donada per l'Ordre de 25 de novembre de 1996, pel que fa a l'estructura administrativa a nivell de Servei, i tot això, en relació amb el Decret 123/1986, de 20 d'octubre, del Consell de la Generalitat Valenciana, pel qual es crea el Registre de Col·legis Professionals i de Consells Valencians de Col·legis Professionals de la Comunitat Valenciana.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics, i altres disposicions complementàries, resol:
  
Inscriure l'adaptació dels Estatuts del Col·legi Oficial de Farmacèutics de la província de València.
  
València, 17 de novembre de 1998.- El secretari general: Jorge Lamparero Lázaro
  
Estatuts del Molt Il·lustre Col·legi Oficial de Farmacèutics de València, 1998.
  
Capítol I
  
Disposicions generals
  
Article 1
  
El Col·legi Oficial de Farmacèutics de València, instituït el 20 de març de 1441 per Reial Privilegi de la Reina Maria, és una corporació de dret públic, emparada per la Constitució, de caràcter professional, amb personalitat jurídica pròpia i plena capacitat d'obrar per al compliment dels seus fins.
  
La seua estructura i funcionament intern seran democràtics, conforme als presents Estatuts.
  
El Col·legi té com a àmbit territorial el de la província de València. El seu domicili queda establit a València, carrer comte de Montornés, núm. 7, sense perjuí d'allò que s'ha disposat en la lletra f de l'article 23 d'aquests estatuts.
  
D'acord amb allò que s'ha disposat en la legislació sobre col·legis professionals i en particular la Llei 6/1997, de 4 de desembre de Consells i Col·legis Professionals de la Comunitat Valenciana, el Col·legi es regeix pels presents Estatuts i, conforme a allò que s'ha disposat en aquests, pels reglaments de Règim Interior que s'aproven.
  
Article 2
  
Són fins essencials del Col·legi:
  
a) L'ordenació de la professió farmacèutica en qualsevol de les seues modalitats, dins del marc legal aplicable, en benefici tant de la societat a què serveixen el Col·legi i els col·legiats, com dels interessos generals que els són propis.
  
b) Vigilar l'exercici de la professió, i facilitar el coneixement i compliment de tot tipus de disposicions legals que afecten aquesta i fer complir l'ètica professional i les normes deontològiques que li són específicament pròpies, així com vetlar per l'adequat nivell de qualitat de les prestacions professionals dels col·legiats, promovent la formació i perfeccionament d'aquests.
  
c) La defensa dels interessos professionals dels col·legiats i la representació exclusiva d'aquests en l'exercici de la professió.
  
Article 3
  
1. Tenen dret a incorporar-se al Col·legi tots els espanyols que ostenten el títol de llicenciat en Farmàcia, expedit o homologat per l'Estat espanyol; pel que fa als nacionals de països membres de la Unió Europea, s'estarà a allò que s'ha previst en les disposicions especials aplicables en la matèria.
  
2. En tot cas, la col·legiació és obligatòria per a l'exercici professional per al qual habilite la titulació de llicenciat en Farmàcia, conforme a allò que s'ha disposat en l'article 3r de la Llei 2/1974, de 13 de febrer, de Col·legis Professionals i en la Llei 6/1997, de 4 de desembre, de Consells i Col·legis Professionals de la Comunitat Valenciana.
  
3. La pertinença al Col·legi no afecta els drets de sindicació i associació.
  
Article 4
  
Correspon al Col·legi, en el seu àmbit territorial, l'exercici de les funcions reconegudes en la legislació vigent i, en especial, les següents:
  
1a. Ordenar en l'àmbit de la seua competència l'activitat professional dels col·legiats, vetllar per l'ètica, deontologia i dignitat professional i pel respecte degut als drets dels particulars i exercir la potestat disciplinària en l'ordre professional i col·legial.
  
2a. Organitzar activitats, publicacions i serveis comuns d'interés per als col·legiats, de caràcter professional, formatiu, cultural, assistencial i de previsió i altres anàlegs, i proveir el seu sosteniment econòmic amb els mitjans necessaris.
  
3a. Evitar l'intrusisme professional, exercint a tal fi les funcions previstes en la legislació vigent i perseguir-lo davant dels òrgans judicials i altres competents.
  
4a. Facilitar als col·legiats els llibres copiadors de receptes, els d'estupefaents, etc., i, en general, tots aquells impresos i informacions que siguen necessaris per a la bona marxa de l'exercici professional en cada modalitat.
  
5a. Proporcionar als organismes i autoritats sanitàries els informes que legalment els sol·liciten
  
6a. Reglamentar, garantint el servei públic i dins de les competències que li reconega la legislació vigent, els horaris d'obertura i tancament de les oficines de farmàcia i els serveis d'urgència i de vacances, sense menyscapte dels drets dels professionals.
  
7a. Registrar els títols de llicenciat i doctor en Farmàcia i Farmacèutic Especialista d'aquells que sol·liciten la col·legiació i deixar-los anotats en els corresponents llibres de Registre.
  
8a. Complir i fer complir als col·legiats les normes i concerts sobre la prestació farmacèutica amb la Seguretat Social i altres entitats públiques o privades.
  
9a. Encarregar-se, sense vulnerar les normes reguladores de la competència, de la facturació, liquidació i distribució als col·legiats de l'import de les prestacions dispensades als assegurats i beneficiaris de la Seguretat Social i altres entitats al·ludides en el número anterior, en cas de concert amb aquestes, d'acord amb allò que s'ha establit en l'article 5.e de la Llei 6/1997, de 4 de desembre, de la Generalitat Valenciana, de Consells i Col·legis Professionals.
  
10a. Intervindre, a petició dels col·legiats, en els contractes que aquests firmen com a regents de farmàcies, substituts o adjunts de farmàcia, directors tècnics de laboratoris o de cases majoristes, i podrà ser designat el Col·legi com a habilitat dels col·legiats.
  
11a. Aprovar barems orientatius d'honoraris i llistes de preus, dins del que permeta la legislació vigent i per tal de defensar el decor de la professió, evitar la competència deslleial i salvaguardar els drets dels usuaris.
  
12a. Negociar, firmar i denunciar en representació dels col·legiats els concerts o convenis relatius a la prestació farmacèutica de la Seguretat Social i d'altres entitats públiques o privades i a qualssevol altres matèries relacionades amb els poders públics sense perjuí de les facultats del Consell Valencià de Col·legis Oficials de Farmacèutics.
  
13a. Aprovar els seus pressupostos ordinaris i extraordinaris i regular i fixar les quotes ordinàries o extraordinàries a càrrec dels col·legiats, així com els drets i compensacions per serveis prestats als farmacèutics o que els afecten individualitzadament o per l'exercici de funcions pròpies o delegades.
  
14a. Exercir en el seu àmbit la representació i defensa de la professió davant de les administracions públiques, institucions, tribunals, entitats i particulars, amb legitimació per a ser part en tots els litigis que afecten els interessos professionals, encara que el Col·legi haja actuat amb funcions delegades d'una Administració Pública.
  
15a. Participar en els òrgans consultius de l'administració en les matèries de competència de la professió, quan aquella ho requerisca o resulte de les disposicions aplicables.
  
16a. Exercir quantes funcions li siguen encomanades per les administracions públiques valencianes i col·laborar amb aquestes i amb organitzacions no governamentals afins a la farmàcia, mitjançant la realització d'estudis, emissió d'informes, elaboració d'estadístiques i altres activitats relacionades amb els seus fins que puguen ser les sol·licitades o que acorden formular per pròpia iniciativa.
  
17a- Col·laborar amb les universitats en l'elaboració dels plans d'estudis i en l'organització i realització de pràctiques tutelades, sense menyscabament del principi d'autonomia universitària i preparar la informació necessària per a l'accés a la vida professional dels nous col·legiats.
  
18a. Facilitar als tribunals, conforme a les lleis, la relació de col·legiats que, per la seua preparació i experiència professional, puguen ser requerits per a intervindre com a perits en assumptes judicials o designar-los per si mateixos, així com emetre informes i dictàmens quan siga requerit per a això per qualsevol òrgan jurisdiccional.
  
19a. Informar preceptivament en els procediments judicials o administratius en què se susciten qüestions relatives a honoraris professionals.
  
20a. Aprovar autònomament els seus Estatuts i reglaments de Règim Interior, sense perjuí del seu control de legalitat, per la Generalitat Valenciana.
  
21a. Informar preceptivament tot projecte de normes del Govern Valencià que afecten la professió farmacèutica.
  
22a. Organitzar les activitats i serveis necessaris per a contribuir a la solució dels problemes dels llicenciats en Farmàcia en atur.
  
23a. Quantes altres funcions siguen beneficioses per als interessos professionals i s'encaminen al compliment dels fins i objectius col·legials.
  
Article 5
  
En tot el referent als aspectes institucionals i corporatius, el Col·legi es relacionarà amb la Conselleria de Presidència del Govern Valencià.
  
Pel que fa als continguts de la professió, es relacionarà amb la Conselleria de Sanitat i Consum, així com amb qualsevol altra conselleria o organisme que tinga competències que afecten la professió farmacèutica.
  
Capítol II
  
Dels col·legiats
  
Article 6
  
1. La col·legiació se sol·licitarà mitjançant instància dirigida al president del Col·legi i complimentada, si fa el cas, en el model o imprés oficial establit, i es farà constar el nom, cognoms, domicili i número del document nacional d'identitat del sol·licitant; si és el primer Col·legi Farmacèutic a què s'incorpora o si pertany o ha pertangut amb anterioritat a algun altre; la modalitat d'exercici professional que es pretén realitzar o si se sol·licita la col·legiació sense exercici i les altres dades que, conforme a allò que s'ha previst en les disposicions legals i estatutàries vigents, exigisca el Col·legi.
  
Si es tracta de primera incorporació a un col·legi farmacèutic, s'acompanyarà el títol de llicenciat en Farmàcia, testimoni del mateix o resguard acreditatiu de haver-lo sol·licitat i estar en condicions d'obtindre'l.
  
En cas de pertànyer o haver pertangut amb anterioritat a un altre col·legi farmacèutic, s'acompanyarà certificat lliurat pel secretari d'aquest, acreditatiu de tal extrem, d'estar al corrent en les obligacions col·legials i de no constar en l'expedient de l'interessat cap nota de sanció penal, administrativa o col·legial, que impedisca la col·legiació o l'exercici de la professió.
  
En ambdós casos, s'acompanyarà la resta de documentació exigida pel Col·legi conforme a les disposicions legals estatutàries i es pagarà la quota d'incorporació que el Col·legi puga tenir establit.
  
2. Si la col·legiació com a procedent d'un altre col·legi farmacèutic es pretén en qualitat de persona que exerceix en oficina de farmàcia, s'haurà d'acreditar la baixa com a persona que exerceix al col·legi de procedència.
  
3. Si la sol·licitud tinguera algun defecte formal que es pot esmenar o es deixara d'acompanyar algun document necessari o l'aportat oferira dubtes sobre la seua autenticitat, es requerirà l'interessat perquè, en el termini de deu dies, esmene el defecte, acompanye el document omés o acredite l'autenticitat del dubtós.
  
Si transcorreguera el termini de deu dies sense haver-se produït l'esmena o completat la documentació, es procedirà a l'arxiu de l'expedient, i es notificarà així a l'interessat perquè tinga per denegada la col·legiació.
  
4. Amb independència d'allò que s'ha previst en l'apartat precedent, la col·legiació podrà ser denegada:
  
1r. Quan l'interessat estiguera patint condemna o pena principal o accessòria que li impedisca l'exercici de la professió.
  
2n. Quan es trobe suspés en l'exercici de la professió en virtut de sanció disciplinària imposada pel mateix o un altre col·legi farmacèutic.
  
3r. Quan el sol·licitant, procedent d'un altre col·legi farmacèutic, no es trobe al corrent en les seues obligacions amb aquest o quan, pretenent la col·legiació com a persona que exerceix en oficina de farmàcia, no haja obtingut la baixa, com a exercent en dita modalitat al col·legi de procedència o haja incorregut en maniobres fraudulentes per a mantenir una i una altra col·legiació o realitzar tràfic d'oficines de farmàcia.
  
5. La competència per a adoptar els acords en matèria de sol·licituds de col·legiació correspon a la Junta de Govern, els acords de la qual esgoten la via corporativa, i deixen expedita la contenciosa administrativa; pel transcurs de tres mesos sense que es notifique la resolució, podran entendre's desestimades dites sol·licituds.
  
Article 7
  
La condició de col·legiat es perd:
  
1r. Per mort del col·legiat.
  
2n. Per baixa voluntària, comunicada per l'interessat a la Junta de Govern; no procedirà la baixa voluntària mentre s'estiga subjecte a expedient disciplinari o deontològic col·legial, excepte que la Junta de Govern accepte la baixa per raó de l'escassa entitat dels fets pels quals s'instruïsquen dits expedients.
  
3r. Per sanció d'expulsió del Col·legi, conforme a les normes sobre règim disciplinari contingudes en els presents Estatuts.
  
La pèrdua de la condició de col·legiat priva de tots els drets corporatius.
  
Article 8
  
La condició de col·legiat atribueix els següents drets:
  
1r. Exercir la professió en la modalitat en què s'estiga inscrit com a persona que exercix, sempre que es complisquen els requisits legals, reglamentaris i fiscals aplicables a dita modalitat.
  
2n. Participar en l'ús i gaudi dels serveis que el Col·legi tinga establits, conforme a les normes aprovades pel Col·legi i als acords de la Junta de Govern.
  
3r. Participar en les votacions i deliberacions de les assemblees generals, conforme a les normes dels presents Estatuts i dels Reglaments propis del Col·legi.
  
4t. Demanar l'empara del Col·legi quan consideren lesionats o menyscabats els seus drets o interessos professionals o corporatius.
  
5é. Participar com a elector i elegible, en les eleccions per a cobrir els òrgans de Govern del Col·legi, en les condicions previstes en els presents Estatuts, en els reglaments propis del Col·legi i, conforme a aquests, en les convocatòries electorals.
  
6é. Dirigir peticions, suggeriments, instàncies, recursos i reclamacions als òrgans col·legials, en matèria de la seua respectiva competència, i formular proposicions per al seu debat en les assemblees generals, en l'ordre del dia de les quals hauran de ser incloses sempre que complisquen els requisits estatutaris i reglamentaris.
  
7é. Instar la remoció de la Junta de Govern del Col·legi, mitjançant la moció de censura, en la forma i amb els requisits previstos en els presents Estatuts.
  
8é. Crear agrupacions representatives d'interessos específics en el si del Col·legi, amb submissió, en tot cas, als seus òrgans de govern.
  
Article 9
  
Per a l'exercici dels drets corporatius caldrà estar al corrent en el pagament de les quotes col·legiales i no estar privat temporalment o definitivament de tals drets, en virtut de sanció penal o disciplinària.
  
Article 10
  
Són obligacions dels col·legiats:
  
1a. Complir exactament les disposicions legals, reglamentàries i estatutàries sobre la modalitat professional que exercisquen i sobre la participació en les activitats col·legials.
  
2a. Comunicar tota variació que afecte la seua fitxa personal.
  
3a. Contribuir al prestigi de la professió, del Col·legi i dels seus integrants.
  
4a. Comunicar a la Junta de Govern tots els actes que coneguen i siguen constitutius d'infraccions de la normativa o deontologia professional i que puguen perjudicar al prestigi de la professió o ser constitutius d'intrusisme professional.
  
5a. Sotmetre a la prèvia autorització de la Junta de Govern qualsevol classe de publicitat que desitgen realitzar, i abstenir-se de realitzar-la mentre no recaiga dita autorització, sense perjuí d'allò que s'ha disposat en la legislació aplicable en la matèria.
  
6a. Abstenir-se de participar o col·laborar, directament o indirectament, en contractes, convenis o pactes en què se simulen la propietat de la farmàcia.
  
7a. Abstenir-se de qualsevol classe de convenis, concerts, pactes o contractes amb altres institucions, associacions o professionals, sanitaris o no, que tinguen per objecte o dels que es deriven incórrer en competència deslleial o lucrar-se amb la recomanació i ordenació dels respectius serveis.
  
8a. Complir estrictament allò que s'ha disposat en les normes vigents sobre estupefaents i altres camps i matèries de la professió subjectes a reglamentacions especials, i contribuir a l'èxit dels objectius perseguits per dites normatives.
  
9a. Respectar el preu de venda legalment establit per a les especialitats, efectes i accessoris.
  
10a. Complir els horaris d'obertura i tancament, serveis d'urgència i de vacances, legalment fixats, i, en general, les disposicions i resolucions dictades pel Col·legi en matèria de la seua competència, pròpia o delegada.
  
11a. Abstenir-se de captar o acceptar qualsevol supòsit de canalització de receptes susceptible de distorsionar la lliure voluntat d'elecció de l'usuari. No podran arreplegar-se receptes ni entregar-se medicaments, efectes o accessoris, fora de les oficines de farmàcia.
  
Article 11
  
Tot col·legiat que desitge canviar la modalitat d'exercici professional haurà de comunicar-lo a la Junta de Govern, i acreditar el compliment dels requisits legal, reglamentàriament i estatutàriament exigits per a la modalitat que es tracte i obtenir, si fa el cas, les autoritzacions necessàries.
  
Capítol III
  
Òrgans de govern del Col·legi
  
Secció primera
  
De la Junta de Govern
  
Article 12
  
El Col·legi estarà regit per la seua Junta de Govern, a la qual correspon la representació general, direcció i administració del Col·legi per al compliment dels seus fins en tot allò que, conforme als presents Estatuts, no estiga expressament reservat a l'Assemblea General o a altres òrgans col·legiats.
  
De mode especial, correspon a la Junta de Govern:
  
a) La direcció i vigilància del compliment dels fins i funcions col·legials.
  
b) La constitució de seccions, comissions o ponències, permanents o no, per a preparar informes o estudis sobre determinades matèries i assumptes concrets.
  
c) Elaborar el pressupost i els comptes i, en general, dirigir la gestió econòmica del Col·legi, sense perjuí de les competències que aquests Estatuts atribueixen en aquesta matèria a altres òrgans col·legiats.
  
d) L'admissió de nous col·legiats.
  
e) La preparació de les assemblees generals i l'execució dels seus acords.
  
f) Procurar l'harmonia i col·laboració entre els col·legiats i resoldre els conflictes entre aquests per raó de l'exercici de la professió, que li siguen sotmesos, per tots els interessats.
  
g) Exercir la potestat disciplinària.
  
h) Acordar l'exercici de tota classe d'accions i recursos, inclosos el de cassació i el d'empara, en nom del Col·legi, sense perjuí de la facultat del president de decidir sobre això en cas d'urgència, tenint en compte la Junta de Govern en la seua primera reunió.
  
i) Sotmetre a referèndum assumptes concrets proposats per escrit i referendats per la firma del 25 per cent de col·legiats amb dret a vot; els resultats del referèndum, sempre que no siguen contraris a Llei, Estatuts o Reglament, seran obligatoris per a tots els col·legiats, sempre que la proposta concreta sotmesa al referèndum obtinga el vot favorable de la majoria absoluta dels col·legiats amb dret a vot. Reglamentàriament s'establirà el procediment per al referèndum.
  
j) Les altres atribucions incloses en aquests Estatuts i en els reglaments col·legials i, en general, quantes altres funcions no estiguen expressament atribuïdes a altres òrgans col·legials.
  
k) Delegar els membres directius, o siga, president, vicepresident, secretari, tresorer i comptador per a la gestió, tramitació i resolució dels assumptes de despatx ordinari.
  
Article 13
  
La Junta de Govern estarà integrada per un president, un vicepresident, un secretari, un tresorer, un comptador i un vocal per cada cent quaranta col·legiats, amb un mínim de vint vocals.
  
Article 14
  
La Junta de Govern es reunirà almenys una vegada al mes i totes les vegades que la convoque el president, bé per pròpia iniciativa o a petició fonamentada d'un nombre dels seus membres que supose com a mínim la tercera part d'ells.
  
La Junta s'entendrà vàlidament constituïda quan assistisquen, en primera convocatòria, més de la meitat dels seus membres; en segona convocatòria, separada mitja hora de la primera, serà suficient la presència del president i del secretari o els qui els substituïsquen i cinc membres més.
  
La convocatòria de la Junta de Govern es comunicarà a tots els seus membres per correu o fax, sota la responsabilitat del secretari, amb dos dies naturals d'antelació com a mínim i s'haurà de deixar en un lloc predeterminat a la seu del Col·legi, a disposició de cada membre de la Junta, l'ordre del dia corresponent. En cas d'urgència, apreciada pel president, es podrà convocar la Junta de Govern sense l'antelació assenyalada, i es podrà celebrar la Junta sempre que, en la forma indicada, s'hagen posat la convocatòria i l'ordre del dia en coneixement de tots els seus membres.
  
La Junta no podrà adoptar acords sobre assumptes que no estiguen inclosos en l'ordre del dia de la reunió, excepte allò que s'ha disposat en l'article 15, d.
  
La Junta, en el transcurs de qualsevol de les seues sessions, podrà autoconvocar-se per a determinat dia i hora, sense necessitat de comunicació als presents.
  
No obstant això, la Junta s'entendrà vàlidament constituïda i podrà adoptar els acords que procedisquen quan, estant presents tots els seus membres, acorden per unanimitat celebrar reunió de la Junta per a tractar un o diversos assumptes determinats.
  
Article 15
  
Correspon al president:
  
a) Fixar les línies d'actuació del Col·legi per al compliment dels seus fins i dirigir i coordinar l'actuació de tots els membres de la Junta
  
b) Ostentar la representació judicial i extrajudicial del Col·legi, amb facultat de delegar el vicepresident o, en cas de vacant, absència o malaltia de la vicepresidència o quan la naturalesa de l'assumpte ho aconselle, un altre membre de la Junta, i resoldre els assumptes urgents que no estiguen reservats a l'Assemblea General, i retre compte de les seues decisions a la Junta de Govern.
  
c) Convocar i presidir, amb vot de qualitat, les reunions de la Junta de Govern i de l'Assemblea General; conéixer i autoritzar tota actuació dels altres membres de la Junta de Govern; fixar l'ordre del dia d'ambdues i, en general, presidir totes les reunions a què assistisca de qualssevol òrgans col·legials.
  
d) En casos de fundada i extraordinària urgència podrà proposar qüestions no incloses en l'ordre del dia de la Junta de Govern, sempre que siga acceptat unànimement pels presents el tràmit.
  
e) Autoritzar amb la seua firma les comunicacions i circulars oficials, i revisar la correspondència quan ho estime convenient.
  
f) Atorgar poders a favor de procuradors dels tribunals i designar lletrats.
  
g) Dirigir les deliberacions de les reunions a què assistisca, amb facultat per a cridar a la qüestió i a l'ordre als qui intervinguen, per a retirar la paraula i per a expulsar de la reunió als qui persistisquen en la seua actitud després d'haver sigut objecte de tres cridades a la qüestió o a l'ordre i als qui de qualsevol forma alteren el bon ordre de les reunions.
  
h) Vetlar pel compliment de les disposicions legals, estatutàries i reglamentàries i dels acords del Col·legi i, si fa el cas, del Consell Valencià de Col·legis.
  
i) Autoritzar amb la seua firma, junt amb el secretari, les actes de les reunions dels òrgans col·legials.
  
j) Autoritzar amb la seua firma el títol d'incorporació al Col·legi i el carnet de col·legiat.
  
k) Visar tots els certificats que siguen expedits pel secretari.
  
l) Legitimar amb la seua firma els llibres de comptabilitat i qualsevol altre de naturalesa oficial.
  
m) Autoritzar els lliuraments i ordres de pagament.
  
n) Firmar els documents necessaris per a l'obertura de comptes corrents bancaris i els xecs expedits per la Tresoreria.
  
n') Donar possessió als altres membres de la Junta de Govern.
  
o) Requerir qualsevol vocal perquè paralitze alguna actuació que s'aparte de les directrius acordades per la Junta de Govern o pel mateix president en l'exercici de les seues funcions.
  
Article 16
  
Correspon al vicepresident auxiliar el president en l'exercici de les seues funcions, exercir les que el president li delegue i substituir-lo en cas de vacant, absència o malaltia.
  
Article 17
  
Correspon al secretari:
  
a) Redactar les actes i acords de les reunions dels òrgans col·legials i vigilar la seua transcripció en els llibres corresponents.
  
b) Donar fe de la presa de possessió de tots els membres de la Junta de Govern.
  
c) Lliurar, amb el vist-i-plau del president, el certificat de les actes i acords col·legials i dels fets que consten en els registres al seu càrrec.
  
d) Portar el llibre registre d'entrada i eixida de documents, o codificació corresponent.
  
e) Portar el llibre registre de títol de llicenciat i de doctor en Farmàcia i el de col·legiats, o codificació corresponent.
  
f) Tenir cura de l'arxiu de les disposicions legals i reglamentàries concernents a l'exercici professional.
  
g) Redactar la memòria anual de Secretaria.
  
h) Preparar el despatx dels assumptes per a donar compte al president i a la Junta de Govern.
  
i) Firmar la correspondència ordinària de mer tràmit.
  
j) Dirigir l'oficina de la Secretaria i exercir la direcció directa de tot el personal al servei del Col·legi, a què farà complir amb les seues obligacions específiques i amb els acords de la Junta de Govern i proposar a aquesta el nomenament i cessament de dit personal.
  
Article 18
  
Correspon al tresorer:
  
a) Recaptar i custodiar els fons del Col·legi, i ser responsable d'aquests.
  
b) Realitzar els pagaments i ingressos del Col·legi.
  
c) Portar la comptabilitat del Col·legi.
  
d) Elaborar l'avantprojecte del pressupost del Col·legi per a la seua submissió, previ acord de la Junta de Govern, a la definitiva aprovació per l'Assemblea general.
  
e) Informar, almenys una vegada al trimestre, la Junta de Govern de l'execució del pressupost i de la situació de la Tresoreria.
  
f) Elaborar els comptes anuals, per al seu sotmetiment, previ acord de la Junta de Govern a l'Assemblea General.
  
Article 19
  
Correspon al comptador confrontar i firmar els llibres de comptabilitat conjuntament amb el tresorer, auxiliar aquest en l'exercici de les seues funcions i substituir-lo en cas de vacant, absència o malaltia.
  
Article 20
  
Els vocals de la Junta de Govern, coordinats en la seua actuació pel president o, per delegació d'aquest, pel vicepresident, tindran al seu càrrec l'estudi i preparació dels assumptes que corresponguen a les seccions que se'ls encomanen i elevaran a la Junta de Govern els suggeriments, propostes i informació necessàries per al compliment de les seues funcions per la Junta.
  
Podran auxiliar-se dels col·legiats que estimen necessaris per a constituir, prèvia aprovació de la Junta de Govern, les juntes de Secció.
  
Els vocals que no tinguen específicament assignada una secció, auxiliaran la resta de càrrecs de la Junta de Govern en l'exercici de les seues funcions i exerciran quantes comeses els encomanen el president o la Junta de Govern.
  
Les seccions podran ser les de farmacèutics al servei de les administracions publiques, oficines de farmàcia, alimentació, dermofarmàcia, distribució, hospitals, anàlisi, indústria, òptica, ortopèdia, docència i investigació, medi ambient, fitofarmàcia, persones que no exerceixen, jubilats, etc. i qualsevol altra que acordara la Junta de Govern.
  
Els vocals de la Junta de Govern tindran obligació d'assistir regularment el Col·legi, per a proveir al compliment de les seues funcions i estar al corrent dels assumptes que afecten el Col·legi.
  
Article 21
  
La Junta de Govern podrà acordar la constitució d'una Comissió Permanent, integrada pel president, el vicepresident, el secretari, el tresorer i el comptador, a la qual correspondrà atendre els assumptes urgents que aquesta li delegue o encomane.
  
Article 22
  
Els membres de la Junta de Govern exerciran les seues funcions de forma no remunerada.
  
Les despeses, degudament justificades, que s'ocasionen als membres de la Junta de Govern per l'assistència a les reunions i pel compliment de les seues funcions seran satisfetes per la Tresoreria del Col·legi, inclòs el cost per tots els conceptes. El president i el secretari tindran dret a un farmacèutic substitut per a l'exercici de la seua activitat professional.
  
Secció segona
  
De l'Assemblea General
  
Article 23
  
A l'Assemblea General, constituïda per tots els col·legiats presents o representats, correspon l'exercici de les següents funcions:
  
a) Aprovar en Assemblea Extraordinària els Estatuts del Col·legi, els del Consell Valencià de Col·legis de Farmacèutics i els reglaments particulars que, conforme a dits Estatuts, hagen de regir el funcionament del Col·legi, així com les seues modificacions.
  
b) Aprovar els pressupostos ordinaris i extraordinaris i els comptes anuals i les quotes col·legials d'incorporació i periòdiques i les derrames extraordinàries, així com la quantia dels drets i compensacions a què es refereix en número 13é de l'article 4t.
  
Els comptes anuals es presentaran auditats per professional competent i estaran a disposició dels col·legiats a les oficines del Col·legi, des de la convocatòria de l'Assemblea, a què correspon el control de les despeses de l'exercici auditat, mitjançant l'aprovació o censura dels comptes, sense perjuí de les altres mesures de control que s'establisquen en el reglament de règim interior.
  
c) Acordar, dins de la competència col·legial, les normes generals relatives a l'exercici de la professió.
  
d) Deliberar i adoptar acords sobre tots els assumptes que li siguen sotmesos per la Junta de Govern i sobre les proposicions que formulen els col·legiats amb subjecció als següents requisits:
  
1r. Formular-se mitjançant escrit raonat i amb la firma d'almenys el 20% dels col·legiats.
  
2n. Ser presentades a la Secretaria del Col·legi amb almenys 10 dies naturals d'antelació al de celebració de l'Assemblea General.
  
3é. Referir-se a assumptes de la competència de l'Assemblea General.
  
Complits aquests requisits, la Junta de Govern inclourà les proposicions en annex a l'ordre del dia de l'Assemblea, que es distribuirà immediatament a tots els col·legiats.
  
e) Deliberar i acordar sobre la moció de censura contra la Junta de Govern, en els termes previstos en aquests Estatuts.
  
f) Fixar el domicili del Col·legi.
  
g) Acordar l'adquisició, gravamen i alienació de béns immobles.
  
h) Acordar, a proposta de la Junta de Govern i amb un nombre favorable de vots igual a la majoria absoluta dels col·legiats presents o representats que equivalga, en tot cas, com a mínim, a la tercera part del total de col·legiats amb dret a vot, la fusió, absorció o dissolució del Col·legi, i determinar la destinació del seu patrimoni i en cas de dissolució, el nomenament d'una comissió liquidadora.
  
Article 24
  
El Col·legi celebrarà la seua Assemblea General Ordinària dins del primer semestre de cada any, per a l'aprovació del pressupost i dels comptes; en aquesta Assemblea Ordinària, la Junta de Govern informarà sobre la seua gestió durant l'exercici anterior. Podran incloure's, a més a més, en l'ordre del dia quants altres assumptes no estiguen reservats a l'Assemblea Extraordinària.
  
En cap cas podran adoptar-se acords sobre assumptes no inclosos en l'ordre del dia o en l'annex a què es refereix la lletra d de l'article anterior.
  
Article 25
  
Se celebrarà Assemblea General Extraordinària quan, per a deliberar i, si fa el cas, adoptar acords sobre un o diversos assumptes prèviament inclosos en l'ordre del dia, la convoque el president per pròpia iniciativa, per acord de la Junta de Govern o a petició raonada mitjançant escrit firmat per almenys el 20 per cent dels col·legiats.
  
Aquestes peticions hauran d'expressar detalladament l'assumpte o assumptes a tractar i, si fa el cas, els acords que els peticionaris proposen a l'Assemblea.
  
Formulada una d'aquestes peticions, se sotmetrà a la Junta de Govern dins del termini d'un mes, i s'acordarà la convocatòria de l'Assemblea per a la seua celebració en un altre termini d'un mes.
  
La convocatòria de l'Assemblea General sol·licitada només podrà ser denegada per incomplir la sol·licitud els requisits establits en aquest article, per referir-se a assumptes que no siguen de la competència de l'Assemblea General o perquè els acords que es proposen siguen contraris a l'ordenament jurídic.
  
Contra la denegació, expressa o per silenci, de la convocatòria de l'Assemblea, es podrà recórrer directament a la via contenciosa administrativa sense perjuí d'allò que s'ha disposat en l'article 59.
  
Article 26
  
Les convocatòries, amb l'ordre del dia, de les assemblees generals seran cursades pel secretari a tots els col·legiats per correu ordinari amb almenys quinze dies naturals d'antelació, excepte casos d'urgència justificada a juí de la Junta de Govern, que haurà de ser ratificada com a primer punt de l'ordre del dia per l'Assemblea corresponent, seran suficients dos dies d'antelació, excepte l'annex a l'ordre del dia a què es refereix la lletra c de l'article 23, el qual serà cursat als col·legiats amb la urgència possible una vegada que es dispose d'aquest.
  
Al mateix temps es publicarà almenys en dos diaris locals, amb indicació del lloc, data i hora.
  
Les assemblees purament informatives, sense caràcter decisori, es convocaran amb l'antelació que estime suficient la Junta de Govern, i podran ser convocades per simple anunci en dos dels diaris de major difusió a la província.
  
Article 27
  
Les assemblees generals, tant ordinàries com extraordinàries, quedaran vàlidament constituïdes, en primera convocatòria, quan concórreguen, presents o representats, la meitat més un dels col·legiats.
  
En segona convocatòria, separada almenys mitja hora de la primera, s'entendrà vàlidament constituïda qualsevol que siga el nombre de col·legiats presents i representats.
  
Article 28
  
Per a l'admissió de la delegació o representació d'uns col·legiats per altres en les assemblees caldrà que la delegació o representació s'atorgue d'acord amb les següents normes:
  
1r. El delegant expressarà per escrit la delegació per a una Assemblea General en concret, i consignarà el seu nom complet i el del company en qui delega i firmarà personalment dit escrit.
  
2n. S'acompanyarà fotocòpia del document nacional d'identitat de qui delega, barrada amb la seua firma per a la confrontació amb les firmes dels col·legiats que hi ha als arxius del mateix Col·legi.
  
3r. Cap col·legiat no podrà tenir més de cinc delegacions o representacions.
  
4t. El delegat, en el moment de presentar la delegació, garantirà amb la seua firma i sota pena de falsedat en document públic, l'autenticitat de la delegació, i firmarà a l'efecte el document al·ludit en la norma 1r.
  
5é. La delegació haurà d'acreditar-se de la següent forma: durant els cinc dies hàbils anteriors i fins a les 13 hores del mateix dia de l'Assemblea General, podran entregar-se en la seu del Col·legi les delegacions; el secretari del Col·legi o persona en qui delegue en cas de necessitat, examinarà les delegacions, comprovarà la seua autenticitat confrontant la firma del document nacional d'identitat amb la del document de delegació i altres firmes que hi ha al Col·legi i entregarà les acreditacions corresponents al nombre de vots delegats, segellades pel secretari amb el vistiplau del president, o els qui respectivament els substituïsquen. Al mateix temps, es farà constar en un llibre-registre, per ordre numerat de presentació, la identitat de qui delega i delegat i hora de presentació. Portarà també el secretari un Registre del nom de delegacions atorgades a cada col·legiat.
  
6é. En el cas de suspendre's l'Assemblea, valdran en la represa les delegacions ja acreditades així com les que s'atorguen per a la represa, amb subjecció a les normes anteriors.
  
7é. Les delegacions estaran durant la celebració de l'Assemblea sota la custòdia del secretari a disposició de qualsevol col·legiat que les vulga examinar.
  
8é. El qui delega que decidira assistir personalment a l'Assemblea haurà de fer-lo constar davant del secretari abans que comence la reunió, i s'anul·larà en aquest cas la delegació i serà vàlid el vot personal.
  
Article 29
  
En el debat dels assumptes sotmesos a les assemblees generals només es permetran tres torns a favor i tres en contra, i una sola rectificació a cada col·legiat que prenga part en el debat.
  
Per a contestar a al·lusions, es concedirà l'ús de la paraula per una sola vegada.
  
Les intervencions no podran durar més de cinc minuts, ni més de dues les rectificacions, o contestació a al·lusions. Els membres de la Junta de Govern podran fer ús de la paraula en qualsevol moment.
  
En tot debat, el president podrà fixar l'hora límit de la seua terminació i de la corresponent votació o votacions, si fa el cas.
  
Article 30
  
Les votacions en les assemblees es faran de forma ordinària a mà alçada, però seran nominals (públiques o secretes), quan ho demanen la majoria dels col·legiats presents o representats o així ho decidisca el president.
  
Seran sempre secretes les votacions que es referisquen a assumptes personals.
  
Les decisions s'adoptaran per majoria simple, excepte en el cas de modificació d'Estatuts en què es necessitarà la majoria absoluta dels presents o representats en l'Assemblea.
  
Article 31
  
Per a l'aprovació de les actes de les assemblees generals seran designats en cada una d'aquestes per la mateixa assemblea tres interventors, que, amb la Junta de Govern i en la primera reunió que aquesta celebre, procediran a l'aprovació, sense perjuí que si dos dels tres interventors discreparen de l'acord aprovatori, se sotmet a la següent Assemblea General la ratificació o rectificació que procedisca.
  
Capítol IV
  
Règim electoral
  
Article 32
  
Les eleccions per als càrrecs de la Junta de Govern s'ajustaran al principi de lliure i igual participació dels col·legiats, conforme a allò que s'ha disposat en els presents Estatuts, en els reglaments interns que s'aproven, si fa el cas, i a les normes complementàries contingudes en les convocatòries electorals, sempre que no contradiguen dits Estatuts o reglaments.
  
El sufragi serà lliure, igual, directe, siga personalment o per correu, i secret.
  
A tots els efectes previstos en aquest capítol, es consideren hàbils tots els dies.
  
Article 33
  
El mandat dels càrrecs de la Junta de Govern és de quatre anys, sense perjuí del termini màxim per a convocar eleccions.
  
Article 34
  
Són electors tots els col·legiats que es troben d'alta el dia de la convocatòria, i estiguen en el ple gaudi dels drets corporatius.
  
Article 35
  
Són elegibles els col·legiats que, a més a més de tindre la qualitat d'electors, reunisquen, el dia de la convocatòria, les condicions següents:
  
a) Per als càrrecs de president, vicepresident, secretari, tresorer i comptador, trobar-se en l'exercici de la professió i estar exercint-la, en qualsevol de les seues modalitats, un mínim de tres anys.
  
b) Per als vocals, trobar-se en l'exercici de la professió amb una antiguitat mínima d'un any.
  
Excepcionalment, si en una candidatura única, s'optara per presentar un únic candidat col·legiat sense exercici i/o un únic candidat col·legiat jubilat, no s'exigirà a aquests cap antiguitat en la col·legiació, sinó només estar col·legiats en la seua respectiva situació en el moment de la presentació de la candidatura.
  
Article 36
  
Correspon a la Junta de Govern acordar la convocatòria d'eleccions, com a màxim el dia que vença el termini del seu mandat comptat a partir de la presa de possessió, de manera que no hi haja solució de continuïtat en la cobertura dels càrrecs col·legials.
  
La convocatòria inclourà el calendari electoral i les normes aplicables a l'elecció, de conformitat amb allò que s'ha disposat en els presents Estatuts i, si fa el cas, en els reglaments de Règim Interior del Col·legi.
  
La convocatòria electoral es remetrà a tots els col·legiats dins dels tres dies següents a la seua adopció i s'anunciarà en dos diaris locals de màxima difusió.
  
Article 37
  
En cada procés electoral es constituirà una mesa electoral que serà l'encarregada de vigilar tot el procés, presidir la votació, realitzar l'escrutini, resoldre les reclamacions que es presenten i, en general, realitzar totes les actuacions que calguen per a garantir la puresa, objectivitat i transparència del procés electoral.
  
La mesa electoral estarà formada pel president, que serà l'elector de més edat entre els quals no hagen complit 65 anys el dia de l'elecció; i quatre vocals, dels quals dos seran els electors que li seguisquen en edat i els altres dos, els de menor edat el dia de l'elecció.
  
El vocal de menor edat actuarà de secretari. Es designaran cinc suplents que seran aquells col·legiats que seguisquen als titulars de la Mesa en l'ordre indicat d'edat.
  
Els suplents només tindran la missió de completar la Mesa Electoral en el moment de la constitució.
  
Si per aplicació de la regla precedent la Mesa no poguera estar composta, en qualsevol moment, pels cinc membres que la van constituir, seguirà constituïda vàlidament amb els que quedaren, sempre i quan el seu nombre no és inferior a tres.
  
Quan el nombre de col·legiats així ho aconselle, la Mesa podrà estar constituïda fins a un màxim de 6 membres, és dir, president i cinc vocals i en el supòsit d'empat decidirà el vot de qualitat del president.
  
Cap dels components de la Mesa podrà ser candidat ni estar en relació amb qualsevol d'aquests en els supòsits de l'article 28.2 de la Llei 30/1992 i, si ho és, el substituirà en aquesta el seu suplent.
  
La Mesa es constituirà dins dels cinc dies següents a cada convocatòria electoral; la constitució de la Mesa es comunicarà a tots els col·legiats dins dels tres dies següents.
  
Article 38
  
La Junta de Govern facilitarà a la Mesa Electoral les llistes d'electors, les quals hauran de fer-se públiques mitjançant la seua exposició al tauler d'anuncis del Col·legi el mateix dia de la constitució de la Mesa Electoral.
  
Les llistes així publicades al tauler d'anuncis constituiran el cens de votants.
  
La Mesa Electoral resoldrà quantes incidències o reclamacions relatives a inclusions, exclusions o rectificacions es presenten dins dels cinc dies següents a aquell en què comence l'exposició de les llistes. Dita resolució es farà pública en el mateix tauler d'anuncis, entre els dies sisé i vuité següents a aquell en què comence l'exposició.
  
Contra la indicada resolució de la Mesa Electoral cabrà recurs de reposició davant d'aquesta dins dels tres dies següents a la seua publicació. Els recursos hauran de ser resolts per la Mesa dins dels set dies següents a la seua interposició.
  
Article 39
  
A partir del moment en què es constituïsca la Mesa Electoral i fins a les 14 hores del dia vint-i-cinqué posterior, els col·legiats podran presentar davant d'aquella els documents en què es continguen les candidatures per a ocupar els càrrecs vacants.
  
Les candidatures hauran de ser completes, i figurar en aquelles els candidats a tots els càrrecs que s'hagen de cobrir, amb el seu nom i dos cognoms i el càrrec per al qual es presenta cada candidat.
  
Les candidatures hauran d'anar avalades amb la firma de vint-i-cinc electors que no siguen candidats. En la presentació de tota candidatura haurà de constar la conformitat i acceptació de cadascun dels candidats i s'acompanyarà fotocòpia del document nacional d'identitat dels candidats i quants avalen les candidatures.
  
A l'endemà de finalitzar el termini de presentació de candidatures, la Mesa es reunirà a les 10 hores per a revisar les corresponents documentacions i procedir a la proclamació d'aquelles candidatures que reunisquen els requisits establits, i s'alçarà acta en doble exemplar del resultat de la proclamació. En l'acta s'inclouran totes les reclamacions que puguen siguen formulades pels assistents a l'acte, sobre les quals la Mesa Electoral resoldrà el que procedisca. Una de les còpies serà exposada al tauler d'anuncis del Col·legi, i reservarà una altra com a part de l'expedient electoral.
  
En el cas que alguna candidatura tinguera algun defecte formal esmenable, la Mesa concedirà un termini de 48 hores per a l'esmena, i es demorarà en tal cas la resolució corresponent sobre la candidatura afectada fins a l'endemà en què finalitze dit termini, a la mateixa hora indicada. En cap cas es considerarà esmenable la insuficiència del nombre de firmes d'aval d'electors ni la falta de conformitat dels candidats ni l'incompliment del requisit que les candidatures es presenten completes.
  
Quan només hi haja una candidatura proclamada, no procedirà votació i seran proclamats electes tots els seus components.
  
Totes les reunions que als fins indicats celebre la Mesa Electoral seran públiques.
  
Article 40
  
El dia assenyalat en la convocatòria, que haurà d'estar comprés entre el 80 i el 90 posteriors a la constitució de la Mesa Electoral, a les 9 hores, donarà començament l'acte de votació, a l'efecte del qual haurà d'estar constituïda prèviament la Mesa Electoral.
  
Cada candidatura podrà designar dos interventors, prèvia la presentació de credencials firmades per un dels membres de la candidatura corresponent.
  
El temps de permanència de la Mesa Electoral serà des de les 9 hores fins a les 19 hores del dia assenyalat per a l'elecció, durant el temps de la qual hauran d'emetre el seu vot els electors.
  
El president de la Mesa tindrà dins del local on se celebre l'elecció autoritat exclusiva per a mantenir l'ordre, assegurar la llibertat dels electors i l'observança de la legalitat. Al lloc reservat on s'instal·le la Mesa Electoral només podran romandre els components de la Mesa Electoral, així com els interventors en representació de les candidatures.
  
Ni als locals on se celebre l'elecció ni als voltants d'aquests podrà realitzar-se propaganda de cap gènere a favor dels candidats. El president de la Mesa prendrà a aquest respecte totes les mesures que estime convenients.
  
Per a la votació s'habilitarà unes o diverses urnes segons el nombre de votants i a juí del president de la mesa.
  
La votació serà nominal i secreta i anunciarà el president la seua iniciació amb les paraules «comença la votació».
  
Tots els electors s'acostaran un a un a la Mesa i manifestaran el seu nom i cognoms. Després de cerciorar per l'examen de les llistes del cens electoral, cosa que faran els vocals i interventors, que en aquestes figura el nom del votant, així com la seua identitat que es justificarà mitjançant l'exhibició del document nacional d'identitat o un altre document acreditatiu d'aquesta (carnet de col·legiat, carnet de conduir), encara que estiguen caducats, l'elector entregarà per la seua mà al president els sobres que contenen en el seu interior respectivament la papereta corresponent a l'elecció. A continuació el president, sense ocultar el sobre ni un moment a la vista del públic, dirà en alta veu el nom de l'elector i afegint vota, depositarà a les urnes el sobre.
  
Si la identitat del votant oferira dubte es comprovarà i resoldrà la Mesa.
  
Article 41
  
La modalitat de l'emissió del vot per correu té per finalitat facilitar al màxim el dret a l'exercici del vot, acompanyat de l'autenticitat exigible en qualsevol procés electoral.
  
L'elector que decidisca votar per correu, podrà fer-lo mitjançant manifestació a la Mesa Electoral, complint els següents requisits:
  
1) Una vegada proclamades les candidatures la Mesa remetrà a tots els electors, un certificat acreditatiu que està inscrit en el cens i un model d'imprés en què conste el desig de votar per correu, i també la llista, les paperetes i sobres electorals per a poder exercir el vot.
  
2) Remetrà dita documentació, per correu certificat, o la presentarà en el Registre d'Entrada del Col·legi, i acompanyarà en el sobre exterior, una fotocòpia del document nacional d'identitat amb la seua firma. Dits enviaments hauran de ser registrats d'entrada en un llibre de registre especial per a aquests efectes, que custodiarà la Mesa Electoral.
  
El sobre contenint el vot haurà d'estar tancat dins d'un altre major i el sobre xicotet haurà de conservar sempre el secret de la identitat del votant.
  
3) La Mesa Electoral custodiarà i conservarà tota la documentació relativa al vot per correu, la qual només entregarà al Col·legi una vegada transcorreguts els terminis establits per a les impugnacions.
  
Article 42
  
La votació serà realitzada per candidatures completes proclamades, en paperetes que seran impreses i seran facilitades o remeses per la Mesa Electoral a tots els col·legiats i a les candidatures proclamades, a càrrec d'aquestes, i en què figuraran els noms i cognoms dels candidats i el càrrec per al qual se'ls vota. Els sobres de votació han de contindre en el seu exterior la declaració de ?Per a l'elecció?.
  
No podran ratllar-se cap dels noms de les candidatures proclamades ni incloure en la papereta noms proclamats en candidatures distintes.
  
Article 43
  
Acabada l'hora assenyalada per a la votació, previ anunci del president que es va a acabar l'acte, s'obriran els sobres dels vots rebuts per correu, i es prendrà nota del nom del votant, en iguals condicions que les detallades per a la votació personal, i es rebutjaran aquells sobres en el remitent dels quals figure el nom del votant que haja exercit el seu dret personalment, i es procedirà posteriorment a introduir a les urnes els sobres que només seran oberts en fer-se l'escrutini; la Mesa adoptarà les mesures que considere oportunes perquè, en cap cas, puga distingir-se el vot personal de l'efectuat per correu. Finalment votarà la Mesa.
  
Article 44
  
Acabada la votació, es procedirà a l'escrutini, el qual no s'interromprà fins que s'hagen extret totes les paperetes de l'urna. Els escrutadors aniran prenent nota de les paperetes llegides, que es col·locaran sobre la mesa en el mateix ordre que van ser extretes.
  
Es computaran com a vots vàlids en favor de les candidatures a què es refereixen, tots aquells que figuren en alguna de les paperetes dipositades a l'urna, sense oferir dubtes sobre la candidatura a què es refereix.
  
No seran computables, per tant, a cap efecte:
  
1) Paperetes de votació que per qualsevol raó oferisquen dubtes respecte a la candidatura a què es va voler votar o presenten esmenes o ratllades.
  
2) Les paperetes de votació en què figure alguna persona la proclamació de candidat de la qual no haguera sigut aprovada degudament per la Mesa Electoral.
  
3) Les paperetes de votació en què figure un candidat degudament proclamat per a un càrrec distint d'aquell per al qual siga votat.
  
4) Les paperetes de votació en què figure algun nom que haguera sigut proclamat candidat en distinta candidatura.
  
5) Els vots per correu que no hagueren arribat a la mesa a la iniciació de l'escrutini.
  
Acabat l'escrutini general s'alçarà l'Acta corresponent, en doble exemplar. S'expediran còpies certificades de l'acta per als interventors o apoderats de cada candidatura que ho sol·liciten, sense que en cap cas puga cada candidatura exigir més d'una còpia.
  
La Mesa proclamarà electa la candidatura que obtinguera major nombre de vots; en cas de produir-se empat, es convocarà nova elecció entre les candidatures empatades, i continuaran entre tant en funcions els anteriors titulars de dits càrrecs.
  
Article 45
  
Contra els acords de proclamació de candidatures i de proclamació electa per la Mesa Electoral es podrà interposar recurs de reposició davant de la mateixa Mesa en termini de deu dies, i les resolucions de la Mesa a la via corporativa. Contra aquests acords cabrà recurs contenciós administratiu, sense perjuí d'allò que s'ha disposat en l'article 59.
  
Article 46
  
El dia assenyalat en la convocatòria, que haurà d'estar comprés entre els quinze següents a la proclamació electa, tindrà lloc la presa de possessió dels elegits.
  
El Col·legi comunicarà la constitució de la nova Junta de Govern als organismes que procedisquen.
  
Les vacants que es produïsquen en la Junta de Govern durant el mandat dels seus membres, qualsevol que siga el seu nombre i encara que abasten més de la meitat d'aquests, seran proveïts per la mateixa Junta de Govern entre col·legiats que reunisquen les corresponents condicions d'elegibilitat; els així designats hauran de sotmetre's a ratificació en la primera Assemblea General Ordinària que se celebre i exerciran els seus càrrecs pel temps que reste del mandat.
  
Capítol V
  
De la moció de censura
  
Article 47
  
Els col·legiats amb dret a vot podran proposar la moció de censura contra la Junta de Govern, d'acord amb les següents normes:
  
1a. La moció es presentarà per escrit firmat per almenys el 30% dels col·legiats amb dret a vot i es faran constar en aquests les raons que la justifiquen i els col·legiats elegibles que es proposen per a la totalitat de la Junta de Govern, amb expressió dels càrrecs de cadascun.
  
Els col·legiats que firmen una moció de censura o siguen proposats en aquesta com a candidats, no podran firmar una altra en la resta del mandat.
  
S'acompanyarà l'escrit, en què constarà clarament el nom i número de col·legiat de cadascun de què donen suport a la moció i l'acceptació dels proposats per a cada càrrec, fotocòpia del DNI o carnet de col·legiat de cadascun dels firmants i dels candidats proposats.
  
2a. Presentada la moció d'acord amb els requisits expressats, haurà de convocar-se Assemblea General Extraordinària de col·legiats per a la seua celebració dins dels seixanta dies hàbils següents a la presentació, i no es computarà com a hàbil a tal efecte el mes d'agost.
  
3a. En l'Assemblea corresponent, que tindrà com a únic punt de l'ordre del dia el debat de la moció, intervindrà en primer lloc el candidat a president; seguidament s'obrirà un debat amb tres torns a favor i tres en contra i durant el qual podran fer ús de la paraula en qualsevol moment els membres de la Junta de Govern.
  
Conclós el debat, farà ús de la paraula el candidat a president; seguidament, intervindrà un membre de la Junta de Govern i tancarà en tot cas la deliberació el president del Col·legi.
  
4a. A continuació es procedirà a sotmetre a votació la moció de censura, que quedarà aprovada si obté un nombre de vots igual a la majoria absoluta dels col·legiats presents o representats que equivalga en tot cas com a mínim a la tercera part del total de col·legiats amb dret a vot.
  
5a. Si prospera la moció de censura, la Junta de Govern cessarà automàticament en les seues funcions, i prendrà possessió l'elegida.
  
Capítol VI
  
Règim econòmic
  
Article 48
  
Constitueixen els recursos ordinaris del Col·legi:
  
a) Les quotes periòdiques a càrrec dels col·legiats i les d'incorporació al Col·legi.
  
b) L'import dels drets i compensacions per serveis prestats pel Col·legi o funcions exercides per aquest, siga en virtut de competències pròpies o delegades.
  
c) L'import de les multes que s'imposen en expedients disciplinaris.
  
d) L'import dels segells de règim interior reglamentàriament establits que es fixen en els documents que es tramiten.
  
e) Els fruits, rendes i interessos de tota classe que produïsquen els béns i drets que integren el patrimoni del Col·legi.
  
Article 49
  
Són recursos extraordinaris del Col·legi:
  
a) Les subvencions, donatius, herències o llegats que li puguen atorgar qualssevol, organismes, entitats o particulars.
  
b) Les derrames extraordinàries que s'acorden.
  
c) El producte de l'alienació dels seus béns.
  
d) Les quantitats que per qualsevol altre concepte lícit puga percebre el Col·legi.
  
Article 50
  
Els fons del Col·legi s'ingressaran en l'establiment de crèdit que designe la Junta de Govern i per a disposar d'aquests caldran dues firmes de les reconegudes corresponents al president, vicepresident, tresorer, comptador i secretari.
  
La Junta de Govern podrà invertir els fons del Col·legi en depòsits bancaris a termini, en valors de l'Estat o d'altres ens públics o, previ acords de l'Assemblea General, en una altra classe de valors o en béns immobles.
  
Capítol VII
  
Règim disciplinari
  
Article 51
  
La Junta de Govern del Col·legi sancionarà els col·legiats pels actes i omissions que resulten constitutius d'infracció culpable dels deures professionals o corporatius o que siguen contraris al prestigi o a l'honorabilitat de la professió, o al respecte degut als companys, conforme als presents Estatuts.
  
La potestat disciplinària respecte dels membres de la Junta de Govern correspondrà al Consell Valencià de Col·legis Oficials de Farmacèutics.
  
Article 52
  
Són faltes lleus:
  
1a. El mer retard a satisfer les quotes i, en general, ingressos al Col·legi.
  
2a. Absentar-se de l'oficina de farmàcia per temps superior al determinat per l'ordenament vigent o pel temps previst sense complimentar els requisits legals i reglamentaris de les absències.
  
3a. L'incompliment, sense perjuí material ni moral per a la professió o per al Col·legi, dels preceptes legals, estatutaris i reglamentaris, i dels acords del Col·legi.
  
4a. La infracció del règim de torns i horaris.
  
5a. Qualsevol tipus de publicitat no autoritzada pel Col·legi, dins del marc legal vigent.
  
Article 53
  
Són faltes greus:
  
1a. Haver donat lloc a la imposició de tres sancions per faltes lleus dins del termini d'un any a comptar de la data d'imposició de la primera sanció.
  
2a. L'incompliment de preceptes legals, estatutaris o reglamentaris o dels acords del Col·legi, quan ocasione perjuí material o moral per a la professió o per al Col·legi.
  
3a. L'incompliment voluntari i rebel de les obligacions econòmiques amb el Col·legi.
  
4a. La desconsideració ofensiva greu amb els companys.
  
5a. Verificar descomptes en el preu oficial de les especialitats o incórrer en qualsevol forma de competència deslleial o il·lícita.
  
6a. La canalització i captació de receptes.
  
Article 54
  
Són faltes molt greus:
  
1a. Qualssevol fets constitutius de delicte, que afecten l'ètica professional.
  
2a. L'encobriment de l'intrusisme professional o, en general, encobrir o emparar l'exercici il·legal de la professió en qualsevol de les seues modalitats.
  
3a. Haver donat lloc a la imposició de tres sancions per faltes greus dins del termini de dos anys.
  
Article 55
  
Les faltes seran corregides amb les següents sancions:
  
1a. Advertència.
  
2a. Amonestació privada.
  
3a. Amonestació per i davant de la Junta de Govern.
  
4a. Amonestació pública davant de l'Assemblea General o mitjançant publicació al tauler d'anuncis del Col·legi.
  
5a. Multa entre el múltiple de cinc i de cinquanta quotes establides en l'últim pressupost del Col·legi, per al tipus d'exercici professional (o falta d'exercici) de l'interessat, alhora de dictar-se la resolució corresponent.
  
6a. Privació del dret a ostentar càrrecs corporatius per termini de fins a sis anys.
  
7a. Suspensió de l'exercici de la professió per termini que no excedisca de tres mesos.
  
8a. Suspensió de l'exercici de la professió per termini de tres mesos i un dia a dos anys.
  
9a. Expulsió del Col·legi, amb baixa definitiva en aquest i suspensió indefinida de l'exercici de la professió.
  
Les sancions 1a i 2a només seran imposades per faltes lleus; la 3a., la 4a. i la 5a., per faltes lleus o per faltes greus; la 6a. i la 7a. per faltes greus o molt greus; la 8a. i la 9a. només s'imposaran per faltes molt greus.
  
Sense perjuí d'allò que s'ha disposat en el paràgraf anterior, les sancions s'imposaran proporcionadament a la importància i gravetat de la falta, al perjuí que se'n derive per a la professió i per al Col·legi i a la reiteració de l'autor.
  
Article 56
  
La imposició de sancions correspon a la Junta de Govern del Col·legi, previ expedient instruït per dos dels seus membres designats per aquesta, dels quals un actuarà com a instructor i un altre com a secretari.
  
No obstant això, els reglaments interns del Col·legi podran disposar que l'exercici de la potestat disciplinària col·legial s'atribuïsca a tribunals o jurats deontològics constituïts en la forma que preveuen dits reglaments.
  
No s'imposarà cap sanció sense previ expedient tramitat amb subjecció a les normes legals sobre el procediment sancionador, previst en els articles 127 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en el Reglament establit pel Reial Decret 1398/1993, de 4 d'agost.
  
Article 57
  
Les faltes lleus prescriuen als tres mesos de la seua comesa; les greus, a l'any i les molt greus, als tres anys.
  
La prescripció s'interromp des que s'acorda la incoació d'expedient disciplinari, i torna a córrer el termini de prescripció en cas de paralització de l'expedient per un termini superior a tres mesos, per causa no imputable a l'expedientat.
  
Article 58
  
Tota sanció s'anotarà en la fitxa del col·legiat sancionat; les de suspensió temporal o definitiva de l'exercici professional seran, a més a més, comunicades a les autoritats sanitàries als efectes de la seua competència.
  
L'anotació es cancel·larà transcorreguts els mateixos terminis que per a la prescripció de cada classe d'infraccions s'estableixen en l'article anterior, a comptar des del compliment efectiu de la sanció, sense perjuí d'allò que s'ha disposat en els articles 53. 1a i 54. 3a.
  
Capítol VIII
  
Règim jurídic
  
Article 59
  
El Col·legi està subjecte a l'ordenament jurídic.
  
Els seus actes, en quant tinguen naturalesa juridicoadministrativa, s'ajustaran als presents Estatuts, als reglaments de Règim Interior del Col·legi i, supletòriament, a les normes sobre procediment administratiu vigents a la Comunitat Valenciana.
  
Els actes col·legials subjectes al dret administratiu i dictats en virtut de competències pròpies podran ser recorreguts directament en la via contenciosa administrativa, excepte els recursos ordinaris que preveja en el seu moment l'Estatut del Consell Autonòmic de Col·legis de Farmacèutics de la Comunitat Valenciana, davant de dit Consell, tot això sense perjuí d'allò que s'ha disposat en els articles 16 i 20 de la Llei 6/1997, de 4 de desembre, de la Generalitat Valenciana, de Consells i Col·legis Professionals.
  
Disposició transitòria
  
En el termini màxim de 15 dies naturals des de la inscripció d'aquests Estatuts en el Registre corresponent, i, en tot cas, no més tard del 10 de març de 1998, es convocaran eleccions per a cobrir la totalitat dels càrrecs de la Junta de Govern, d'acord amb allò que s'ha disposat en els presents Estatuts, i l'actual Junta de Govern continuarà en l'exercici de les seues funcions fins que prenga possessió la que resulte elegida.
  
Disposició addicional
  
En el termini d'un any des de la inscripció d'aquests Estatuts, s'aprovarà el Reglament General de Règim Interior i els altres que procedisquen per al desenrotllament i aplicació d'aquests Estatuts.